**NOTĂ INFORMATIVĂ**

**la proiectul hotărârii Guvernului „Cu privire la transmiterea**

**unui bun imobil”**

Ministerul Economiei a elaborat proiectul hotărârii Guvernului „Cu privire la transmiterea unui bun imobil” urmare demersului Serviciului de Stat de Arhivă.

În demers, Serviciul de Stat de Arhivă solicită soluționarea uneia din cele mai grave probleme cu care se confruntă sistemul arhivistic din Republica Moldova – lipsa de spațiu de depozit de arhivă. Problema este deosebit de grava și datorită faptului că de la 1964 încoace, pentru principala arhivă a statului – Arhiva Națională, nu s-a construit nici un metru pătrat de depozit.

Arhivele Naționale, cel mai valoros patrimoniu național, dispun de peste 10 milioane de dosare de arhivă, sau, cel puțin, 20 de miliarde de documente. Din acestea, circa 7 milioane de dosare, până în prezent n-au fost preluate la păstrare adecvată rigorilor arhivistice.

Arhiva, conform legislației în vigoare și regulamentului intern, este obligată în fiecare an, să preia la păstrare cu termen limitat de la câteva mii până la peste zece mii de dosare de arhivă. Dar, din cauza lipsei depozitelor de arhivă, de vreo 20 de ani, respectiva arhivă nu mai onorează această obligațiune. Din această cauză se pierd sute de mii de dosare, care, din lipsa de spații de depozit, nu sunt preluate la păstrare de către Arhiva Națională a Republicii Moldova.

Urmare examinării demersului Serviciului de Stat de Arhivă, precum și, în temeiul art.6 alin.(1) lit.a1) și art.14 alin.(1) lit.c) din Legea nr.121-XVI din 4 mai 2007 privind administrarea și deetatizarea proprietății publice, Ministerul Economiei propune transmiterea, cu titlu gratuit, din administrarea Ministerului Finanțelor, gestiunea Inspectoratului Fiscal Principal de Stat, în administrarea Serviciului de Stat de Arhivă, a blocului de producere cu 4 etaje, cu numărul cadastral 0100104.568.07, situat în mun. Chișinău, bd. Iuri Gagarin, nr.10, pentru desfășurarea în condiții adecvate a activității.

În acest context, relevăm opinia expusă anterior de către Inspectoratul Fiscal Principal de Stat, despre necorespunderea imobilului în cauză cu cerințele necesare pentru organizarea procesului de administrare fiscală unificată, în conformitate cu proiectul de reorganizare, revizuire a statutului juridic și dezvoltare a mecanismului de administrare fiscală, care își propune să unifice inspectoratele fiscale teritoriale și Inspectoratul Fiscal Principal de Stat într-un organ unitar de administrare fiscală.

Conform informației Inspectoratului Fiscal Principal de Stat imobilul cu numărul cadastral 0100104.568.07, situat în mun. Chișinău, bd. Iu. Gagarin, nr.10 reprezintă un bloc de producere cu 4 etaje, cu suprafața totală de 7064 m.p., însă conform proiectului de reconstrucție a acestui sediu rezistența arhitecturală a clădirii permite edificarea uni etaj de tip mansardă, care ar genera un spațiu suplimentar sau în total după finalizarea proiectului de reconstrucție clădirea urmează să dispună de 8700 m.p.

Reieșind din cele expuse, propunem transmiterea imobilului sus-menționat către Serviciul de Stat de Arhivă.

**Viceprim-ministru, ministru Octavian CALMÎC**